钦定古今图书集成/明伦汇编/闺媛典/第050卷 > 马载图妻刘氏
## 钦定古今图书集成/明伦汇编/闺媛典/第050卷 > 马载图妻刘氏

按《开州志》：“刘氏名云罗，开州潘村里人，处士钺之女。
及笄，适同里太学生马伟子载图。性婉慧，不苟言，事
翁姑以孝闻。载图年十八，将试，徙就学宫肄业。刘偕
侍膏火，赞诵勤服女红，午夜不怠。时淮阴潘伯和以
谏官出贰开州，取唐烈女高愍元贞妇姜氏祠之学
宫旁，春秋祭享，从以鼓吹。刘扃户隙窥之，辄向慕。居”
一年，夫病，刘侍汤药，累月不去簪珥。及夫亡乏嗣，氏
哭之，哀绝者数四。左右白翁姑防之，得弗死。己卯十
二月，以夫榇还潘村，卜葬，其兄往候之，问曰：“母来乎？”
曰：“病。”曰：“嗟！弗见已。”兄不解。及夕，遂缢死，合葬焉。